《和曾端伯安抚养生歌》
宋代·郭印

大道靡涉多歧，迷涂争求捷径。
采御未免摇精，道引止能祛病。
采食一藏偏强，烧炼千金或罄。
纷纷小法小功，往往匪清匪净。
那知反照内观，专在致虚守静。
况始生之神气，即本来之性命。
源深其流必长，根固其叶斯盛。
刳心自契真空，减息终成大定。
谓虚固苛集道，非睿不能作圣。
夫人受中以生，惟我独得其正。
斡旋天地之机，提挈阴阳之柄。
每嗟坐禅学佛，有似磨砖作镜。
聚块积尘非理，槁木死灰失性。
直须大用见前，方是真仙究竟。
不生故能生生，古语由来堪听。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。